Document ID: 32001D0633

32001D0633
L 221/45
JURNALUL OFÍCIAL AL UNIUNII EUROPENE
DECIZIA COMISIEI
din 16 august 2001
de stabilire a condițiilor speciale care reglementează importurile de produse pescărești originare din Uganda
[notificată cu numărul C(2001) 2524]
(Text cu relevanță pentru SEE)
(2001/633/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/493/CEE a Consiliului din 22 iulie 1991 de stabilire a condițiilor de sănătate pentru producția și introducerea pe piață a produselor pescărești (1), astfel cum a fost modificată ultima dată prin Directiva 97/79/CE (2), în special articolul 11,
întrucât:
(1)
Un expert al Comisiei a efectuat o vizită de inspecție în Uganda pentru verificarea condițiilor în care sunt produse, depozitate și expediate către Comunitate produsele pescărești.
(2)
Dispozițiile legislației din Uganda privind inspecția sanitară și monitorizarea produselor pescărești pot fi considerate echivalente cu cele prevăzute de Directiva 91/493/CEE.
(3)
În special „Department of Fisheries Resources (DFR) of the Ministry of Agriculture, Animal Industries and Fisheries” este în măsură să verifice în mod eficient aplicarea legislației în vigoare.
(4)
Modalitățile de obținere a certificatului de sănătate menționate la articolul 11 alineatul (4) litera (a) din Directiva 91/493/CEE trebuie să conțină definirea unui model de certificat, cerințele minime privind limba(limbile) în care acesta trebuie să se întocmească și calitatea persoanei împuternicite să îl semneze.
(5)
În temeiul articolului 11 alineatul (4) litera (b) din Directiva 91/493/CEE, pe ambalajele produselor pescărești ar trebui să se aplice o ștampilă care să conțină numele țării terțe și numărul de aprobare/înregistrare al unității, navei fabrică, antrepozitului frigorific sau al navei frigorifice de origine, cu excepția anumitor produse congelate.
(6)
În temeiul articolului 11 alineatul (4) litera (c) din Directiva 91/493/CEE, trebuie să se întocmească o listă cu unitățile, navele fabrică sau antrepozitele frigorifice aprobate și trebuie, de asemenea, să se întocmească o listă cu navele frigorifice echipate în conformitate cu punctele 1-7 din anexa II la Directiva 92/48/CEE a Consiliului (3). Aceste liste trebuie să fie întocmite pe baza unei comunicări emise Comisiei de către DFR. În consecință, DFR trebuie să asigure respectarea dispozițiilor prevăzute în acest scop la articolul 11 alineatul (4) din Directiva 91/493/CEE.
(7)
O atenție specială trebuie acordată controalelor medicale ale lucrătorilor care manipulează produsele pescărești destinate consumului uman, astfel cum se prevede la capitolul III punctul II litera (B) din anexa la Directiva 91/493/CEE. Din acest motiv este necesar să se prevadă o mențiune specifică în certificatul de sănătate care însoțește importurile de produse pescărești din Uganda.
(8)
DFR a dat asigurări oficiale privind respectarea normelor prevăzute la capitolul V din anexa la Directiva 91/493/CEE și privind îndeplinirea cerințelor de igienă echivalente cu cele prevăzute de acea directivă.
(9)
De asemenea, DFR a oferit garanții referitoare la faptul că produsele pescărești capturate în lacul Victoria sunt supuse controalelor corespunzătoare menite să detecteze în special prezența pesticidelor. Autoritățile din Uganda garantează siguranța produselor pescărești capturate în lacul Victoria și destinate importului în Comunitatea Europeană.
(10)
Măsurile prevăzute de prezenta decizie sunt conforme cu avizul Comitetului permanent veterinar,
ADOPTĂ PREZENTA DECIZIE:
Articolul 1
„Department of Fisheries Resources (DFR) of the Ministry of Agriculture, Animal Industries and Fisheries” este autoritatea competentă din Uganda pentru verificarea și certificarea conformității produselor pescărești și de acvacultură cu cerințele Directivei 91/493/CEE.
Articolul 2
Produsele pescărești și de acvacultură originare din Uganda trebuie să îndeplinească următoarele condiții:
1.
Fiecare transport trebuie să fie însoțit de un certificat de sănătate în original, numerotat, completat corespunzător, semnat, datat și constând dintr-o singură pagină, în conformitate cu modelul din anexa A.
2.
Produsele trebuie să provină de la unitățile, navele fabrică sau antrepozitele frigorifice aprobate sau de la navele frigorifice înregistrate, enumerate în anexa B.
3.
Cu excepția produselor pescărești în vrac congelate și destinate fabricării alimentelor conservate, toate ambalajele ar trebui să aibă marcat cu litere de neșters cuvântul „UGANDA” și numărul aprobării/înregistrării unității, navei fabrică, antrepozitului frigorific sau navei frigorifice de origine.
Articolul 3
(1) Certificatele menționate la articolul 2 alineatul (1) trebuie să fie întocmite în cel puțin o limbă oficială a statului membru în care sunt efectuate controalele.
(2) Certificatele trebuie să conțină numele, calitatea și semnătura reprezentantului DFR, precum și ștampila sa oficială, într-o culoare diferită de cea a altor indicații.
Articolul 4
Decizia 2000/493/CE (4) a Comisiei se abrogă.
Articolul 5
Prezenta decizie intră în vigoare în a șaizecea zi de la data publicării în Jurnalul Oficial al Comunităților Europene.
Articolul 6
Prezenta decizie se adresează statelor membre.
Adoptată la Bruxelles, 16 august 2001.

Labels: 13
3
18
6